Boporofeta bja yona bo dula bo phethagala. Beibele e boletše ka go fedišwa ga motse wa bogologolo wa Babilona nywageng e ka bago e 200 e sa le pele. (Jesaya 13:17-22) E boletše tsela yeo Babilona e bego e tla fenywa ka yona ya ba ya bolela le leina la motho yo a bego a tla e fenya!—Jesaya 45:1-3. Mogato wa pele: Ithute seo Beibele e se rutago. Jesu o laetše balatedi ba gagwe gore ‘ba dire batho barutiwa le go ba ruta.’ (Mateo 28:19, 20) Lentšu leo le fetoletšwego e le “morutiwa” le bolela gore “morutwana.” Dithuto tša Jesu Kriste tšeo di hwetšwago ka Beibeleng, di bolela ka seo o swanetšego go se tseba gore o phele bophelo bjo bo thabišago le bjo bo kgotsofatšago. (2 Timotheo 3:16, 17) Re tla thabela go ithuta le wena Beibele re diriša lenaneo la rena la thuto ya Beibele ya mahala.—Mateo 10:7, 8; 1 Bathesalonika 2:13.